Razočarani tranzicijom, Hrvati krive Ameriku (29/1/03) - 2003-01-29
Dražen Lalić: Većina Hrvata razočarana je Sjedinjenim Državama; u javnosti jača anti-američko raspoloženje
Većina Hrvata razočarana je Sjedinjenim Državama, a u hrvatskoj javnosti jača anti-američko raspoloženje - pokazuje najnovije istraživanje zagrebačkog tjednika . Čak 70 posto ispitanika smatra da "Sjedinjene Države iskorištavaju svjetska bogatstva za vlastito bogaćenje". 51 posto izričito se protivi ratu protiv Iraka, 57 ne misli da je "Amerika obećana zemlja u kojoj bi valjalo živjeti", a 71 posto ne prihvaća idole američke kulture. 66 posto ispitanika smatra da "Amerika izaziva sukobe i ratove radi vlastite koristi", a 52 posto ispitanika ocjenjuje negativnim pritiske Amerike na Hrvatsku kada je u pitanju suradnja Hrvatske s haaškim Tribunalom, te joj zamjera što nije oslobodila Zvonka Bušića. Čak 41 posto ispitanika u anketi tjednika smatra da "Sjedinjene Države ugrožavaju svjetski mir", a svega 6 posto u potpunosti odobrava rat protiv Iraka. Što se dogodilo da Hrvati, koji su početkom devedesetih godina glorificirali Sjedinjene Države, sada odjednom promjene raspoloženje? Jesu li u pitanju promjene u američkoj politici ili nerealna očekivanja građana Hrvatske? - upitali smo sociologa Dražena Lalića, koji je vodio istraživanje čiji su rezultati objavljeni u . : Rekao bih i jedno i drugo. Mislim da je podozrenje prema Sjedinjenim Državama više prisutno na političkoj, nego na kulturnoj razini. O tome govori podatak da Hrvati imaju snažne veze sa Sjedinjenim Državama - 30 posto ih ima rodbinu u toj zemlji, 13 posto je posjetilo zemlju. Mislim da su to vrlo bliske veze. Ali kad se pogleda uvjetovanost, razlozi zbog kojih su Hrvati, ili dio njih, anti-američki raspoloženi - to treba prvenstveno staviti u vezu sa politikom sadašnje američke vlasti republikanaca. Hrvati su umorni od rata, uplašeni su njegovim posljedicama, sami su žrtve rata, i neki novi rat bi ih strašno poremetio. Mislim da neke svoje životne perspektive u svakom slučaju Hrvati sagledavaju samo u situaciji mira - ne samo na ovom prostoru već i na planeti u cjelini. Isto tako, treba reći i neke druge stvari: snažan tradicionalizam u načinu života opire se bešćutnoj vezanosti Amerikanaca za materijalne vrijednosti, i to bez obzira na promjene do kojih je došlo u Hrvatskoj. S tim u vezi treba reći da su Hrvati razočarani procesom tranzicije, i pratećom ekonomskom i političkom liberalizacijom. Dio krivnje za svoju razočaranost tim procesima, pripisuju Sjedinjenim Državama, odnosno optužuju Sjedinjene Države. Je li se nešto promijenilo i u javnom mnijenju Hrvatske? : Treba imati na umu recentno jačanje desnice, koje se podudara s anti-američkim raspoloženjem - kako na vrijednosnoj razini tako i u pogledu povoda za takvo raspoloženje. Recimo, izručenje generala haaškom sudu, gdje Amerika, po mišljenju mnogih u Hrvatskoj, radi prilično licemjerni pritisak. Traži da druge zemlje izručuju svoje optuženike, a istovremeno oni sami to nisu spremni činiti. Pa onda, konačno, i neoslobađanje Zvonka Bušića, što se u Hrvatskoj shvaća kao prvenstveno humanitarno pitanje, u kojem treba pokazati ljudskost. Još bih rekao sljedeće: ipak je proces demokratizacije u Hrvatskoj u posljednjih dvanaest godina znatno napredovao. Zbog toga povećan je i odijum građana prema - kako se navodi - autoritarnim tendencijama u vanjskoj politici, za koje oni smatraju odgovornom vladu Sjedinjenih Država, koja se smatra svojevrsnim svjetskim policajcem, posebno od dolaska na vlast predsjednika Georgea Busha.